सप्तरीमा ८२.४ प्रतिशत राजश्व सङ्कलन
सप्तरीको राजविराज भन्सार कार्यालय बेल्हीले नेपाल सरकारको लक्ष्य अनुसार ८२.४ प्रतिशत राजश्व सङ्कलन गरेको छ ।
देवरामप्रसाद यादवसप्तरी, चैत ६ गते । सप्तरीको राजविराज भन्सार कार्यालय बेल्हीले नेपाल सरकारको लक्ष्य अनुसार ८२.४ प्रतिशत राजश्व सङ्कलन गरेको छ । जिल्लाको तिलाठी कोइलाडी गाउँपालिका १ बेल्हीस्थित राजविराज भन्सार कार्यालयले आर्थिक वर्ष २०८०/८१ को फागुन महिनासम्ममा पाँच करोड ३३ लाख ३० हजार ७९५ (८२.४) प्रतिशत राजश्व सङ्कलन गरेको हो । यस आव सरकारको राजश्व लक्ष्यमा कार्यालयले ६ करोड ५० लाख ३५ हजार राजश्व सङ्कलन गर्ने लक्ष्य राखेको थियो ।कार्यालयका सूचना अधिकारी अजय प्रकाश भगतका अनुसार कर्मचारीको समस्या,  खुल्ला सिमाना, बाटोको समस्यालगायतका विविध कारणले लक्ष्य अनुसारको सफलता मिलेको बताउनुभयो । उहाँले जिल्लाबाट निकासी, पैठारी, लिलामी र अस्थायी पैठारीलगायतका कारोबारबाट ०८०/८१ मा सो परिमाणको राजश्व सङ्कलन भएको छ । खुल्ला सिमाना कारण गाउँको बाटोबाट भित्रिने मालसामानको छोटी भन्सार पुनर्स्थापना नगरिँदा भारतसँग सीमा जोडिएका गाउँको बाटोबाट खुलेआम तस्करी हुने गरेको स्थानीयको भनाइ छ । छोटी भन्सार नभएका नाकाबाट पैदल, मोटरसाइकल र साइकलमा राखेर दैनिक ठुलो परिमाणको मालसामान राजस्व छलेर नेपाल भित्रिने गरेको प्रत्यक्षदर्शीहरूको भनाइ छ ।जिल्लामा मुख्य भन्सार कार्यालय १ र छोटी भन्सार कार्यालय बेल्ही र पातो मात्र सञ्चालनमा छन् ।सप्तरीको सिमाना भारतसँग खुला रहेकोले साइड नाकाहरूमा नेपाली सुरक्षाकर्मीको पातलो उपस्थिति रहेकाले भन्सार छली निकै हुने गरेको छिन्नमस्ताका स्थानीय विनोद यादवले बताउनुभयो । उहाँले छोटी भन्सार नहुँदा अवैध आयात निर्यात लामो समयदेखि भइरहेकाले राज्यलाई लाखौँको नोक्सानी भएको बताउनुभयो ।